b'\n_START_ARTICLE_\nLozzi\n_START_SECTION_\nHistoria\n_START_PARAGRAPH_\nOpiskelijaruokala Lozzi peri nimens\xc3\xa4 vuonna 1937 toimintansa naisseminaarin vanhassa ruokalarakennuksessa aloittaneelta ylioppilaskunnan kahvila-ravintolalta. Ravintola oli nimetty kasvatustieteilij\xc3\xa4 Johann Heinrich Pestalozzin mukaan. Ravintolan lis\xc3\xa4ksi ylioppilaskunta sai rakennuksesta kerho- ja toimistotiloja. Rakennus toimi k\xc3\xa4yt\xc3\xa4nn\xc3\xb6ss\xc3\xa4 ylioppilastalona vuoteen 1964 asti, jolloin Alvar Aallon suunnittelema Ylioppilastalo Ilokivi valmistui ruokalarakennuksen viereen. Lozzin toiminta siirtyi ylioppilaskunnalta yliopistolle vuonna 1975, mink\xc3\xa4 j\xc3\xa4lkeen rakennus peruskorjattiin ensimm\xc3\xa4isen kerran vuosina 1979\xe2\x80\x931980. Vuodesta 1997 l\xc3\xa4htien ruokalan toiminnasta on vastannut Sonaatti Oy. Toisen kerran rakennus peruskorjattiin vuosina 2014\xe2\x80\x932015 osin entist\xc3\xa4en.\n_START_SECTION_\nArkkitehtuuri\n_START_PARAGRAPH_\nRavintolarakennus Lozzi edustaa Alvar Aallon punatiilikauden arkkitehtuuria. Hallitsevia rakennusmateriaaleja ovat punatiili, puu ja valkoiset betoni- ja rappauspinnat. Tilojen k\xc3\xa4ytt\xc3\xb6tarkoitusta ja hierarkiaa on korostettu valaistuksella. Alakerran h\xc3\xa4m\xc3\xa4rist\xc3\xa4 eteistiloista noustaan portaikon kautta ruokasaliin, johon tulee luonnon valoa suurten yl\xc3\xa4ikkunoiden ja terassille avautuvan ikkunasein\xc3\xa4n kautta. Pulpettikattoisen salin honkapuiset kattorakenteet on j\xc3\xa4tetty n\xc3\xa4kyviin. Aallon toimistossa suunniteltiin yhteusty\xc3\xb6ss\xc3\xa4 Artekin kanssa my\xc3\xb6s ruokasalin valaistus ja kalustus, joka on s\xc3\xa4ilynyt l\xc3\xa4hes alkuper\xc3\xa4isen kaltaisena. Samassa kerroksessa sijaitsevat alkujaan ylioppilaskunnan k\xc3\xa4yt\xc3\xb6ss\xc3\xa4 olleet kaksi kerhuonetta sek\xc3\xa4 niiden v\xc3\xa4liss\xc3\xa4 oleva takallinen aula. Ruokalan keitti\xc3\xb6 on pohjakerroksessa.\n_START_SECTION_\nRakennuksen k\xc3\xa4ytt\xc3\xb6\n_START_PARAGRAPH_\nYlioppilaskunnan asuntolassa Internaatissa (Philologica) asuvat opiskelijat kokoontuivat Lozzille aterioimaan ja kuuntelemaan suosittua Lauantain toivotut -radiohjelmaa. Lozzilla j\xc3\xa4rjestettiin erilaisia juhlatilaisuuksia kuten pikkujouluja, vappujuhlia, osakuntien tapahtumia ja tanssijaisia. Erityisen n\xc3\xa4ytt\xc3\xa4vi\xc3\xa4 olivat ylioppilaiden vuosijuhlat.'